b"\n_START_ARTICLE_\nSeguili\n_START_SECTION_\nEl vessant nord\n_START_PARAGRAPH_\nEn el vessant nord del Seguili, dins del terme municipal de Benidoleig, hi ha la Cova de les Calaveres, on s'han trobat destrals, martells i puntes de pedra procedents del paleol\xc3\xadtic. A l'\xc3\xa8poca ib\xc3\xa8rica aquesta cavitat es va fer servir com a santuari. La llegenda conta que un rei moro que fugia del Cid s'hi va quedar atrapat amb tot el seu harem. Les calaveres a qu\xc3\xa8 al\xc2\xb7ludeix el top\xc3\xb2nim s\xc3\xb3n, segons la creen\xc3\xa7a popular, les del malastruc monarca i les seues dones. La cova s'endinsa uns 400 metres en l'interior de la serra. El tram final est\xc3\xa0 negat d'aigua, tot formant un petit estany denominat el Toll Blau. El Seguili i la Cova s\xc3\xb3n dos llocs emblem\xc3\xa0tics per a la gent de Benidoleig i, com a tals, apareixen representats en l'escut municipal d'aquesta localitat.\n_START_SECTION_\nAlmassaleft\n_START_PARAGRAPH_\nAlmassaleft \xc3\xa9s el nom amb qu\xc3\xa8 \xc3\xa9s conegut el flanc de la serra del Seguili per on discorre la carretera comarcal que enlla\xc3\xa7a les poblacions de Benissa i Orba. Aquest paratge rep tamb\xc3\xa9 la denominaci\xc3\xb3 hist\xc3\xb2rica de Les Forques per ser el lloc on els criminals eren ajusticiats en l'\xc3\xa8poca de l'antiga Baronia d'Alcalal\xc3\xad.\n_START_SECTION_\nAlxaraf\n_START_PARAGRAPH_\nL'alt d'Alxaraf \xc3\xa9s la part m\xc3\xa9s elevada del Seguili i la m\xc3\xa9s pr\xc3\xb2xima a la poblaci\xc3\xb3 d'Alcalal\xc3\xad. Tamb\xc3\xa9 se'l coneix amb el nom de El Calvari, perqu\xc3\xa8 al seu peu s'alcen les capelletes o estacions del Via Crucis. Des de principis de la d\xc3\xa8cada dels noranta del segle XX, aquest indret ha estat sotm\xc3\xa9s a una intensa activitat urban\xc3\xadstica que l'ha convertit en una \xc3\xa0mplia i moderna \xc3\xa0rea residencial, on viuen majorit\xc3\xa0riament ciutadans europeus de la 3a edat."